
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



Р Е Ш Е Н И Е  
№  РС-319-22-039

Днес, 08.06.2022 година, в град София, Комисията за противодействие на корупцията и за отнемане на незаконно придобитото имущество, в състав:

Заместник-председател: Антон Славчев
Член: Пламен Йоцов
Член: Силвия Къдрева

У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-118 от 06.04.2022 г. на Комисията за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/С-319/28.03.2022 година. 
Сигналът е насочен срещу Татяна Спасова – общински съветник и председател на Общински съвет М. и Валя Берчева – кмет на община М.
В сигнала се съдържат твърдения за това, че през м. януари 2021 г. е продадена търговска част от автоспирка в с. С., без да е поискано становище от кмета на селото. Обявен е конкурс, като на условията на конкурса е отговарял само досегашният наемател- майката на мъжа, с когото живее председателката на Общински съвет М. Татяна Спасова. Твърди се, че в действителност с магазина и заведението се занимават Татяна Спасова и мъжа, с когото живее, а фирмата само документално се води на майка му. Твърди се още, че кмета на Община М. – Валя Берчева е назначила на работа в Социалния патронаж като домакин леля си /сестра на баща й/ - М. Р. 
Към сигнала е приложено копие от писмено изложение. 
Във връзка с твърденията в сигнала, Комисията е изискала и получила с писмо вх. № ЦУ-01-3027#1/11.05.2022 г. на КПКОНПИ от председателя на Постоянната комисия (ПК) по ЗПКОНПИ при Общински съвет М. заверени копия на следните доказателства: писмо от 27.04.2022 г. от председателя на ПК по ЗПКОНПИ при Общински съвет М. до заместник-кмета на община М.; подписан клетвен лист на Татяна Спасова; Решение № 2 по Протокол № 1 от 11.11.2019 г. на Общински съвет М.; подписан клетвен лист на Валя Берчева; препис-извлечение от т. 4 по Протокол № 10 от 30.07.2020 г. и Решение № 116 от 30.07.2020 г. на Общински съвет М.; Докладна записка с рег. № 61-00-139/19.07.2019 г. от кмета на община М. до общинския съвет; препис-извлечение от Протокол № 63/26.07.2019 г. и прието по т. 15 Решение № 581 на общинския съвет; Становище с рег. индекс Z-47/19.03.2018 г. от старши специалист ЗП при община М.; извадка от протокол на Общински съвет М., ведно с поименното гласуване на Решение № 116 от 30.07.2020 г. на общинския съвет; докладна записка с рег. № 53-00-67/15.03.2018 г. от управителя на ЕТ „**********“; Докладна записка с рег. № 194/23.07.2020 г. от кмета на Община М. – Валя Берчева; Доклад на независим оценител инж. Н.Д. от 23.07.2020 г.; заповеди № РД-11-486/14.08.2020 г. и № РД11-665/01.12.2020 г. на кмета на общината; доклад от 18.12.2020 г. от работата на комисия, назначена със заповед № РД11-665/01.12.2020 г.; заповед № РД11-709/22.12.2020 г. на кмета на община М.; публикувана на страницата на община М. заповед №  РД11-709/22.12.2020 г. на кмета на община М.; справка за сключен договор за покупко-продажба на недвижим имот подписана от служители на община М.; договор от 07.01.2021 г. сключен между кмета на община М. и главния счетоводител на община М. от една страна и ЕТ „**********“ от друга; платежно нареждане от 06.01.2021 г. за внесени по банков път на община М. средства на основание заповед РД 11-709/22.12.2020 г.; Трудов договор № 6 от 17.01.2020 г. сключен между заместник-кмета на община М. и М. Р.; Допълнително споразумение № 216/21.09.2020 г. към Трудов договор № 6 от 2020 г. сключено между заместник-кмета на община М. и М.Р.; Допълнително споразумение № 113/18.03.2020 г. към трудов договор № 6 от 2020 г. сключено между заместник-кмета на община М. и М. Р.  
Комисията служебно е извършила справки в регистър НБД „Население“,  Търговски регистър и регистър на ЮЛНЦ и интернет страницата на община и Общински съвет М.

От събраните в хода на административното производство доказателства, се установи следното от фактическа страна:

Сигналът е подаден от орган на изпълнителната власт. 
Татяна Спасова е избрана за общински съветник за мандат 2019-2023 г. видно от Решение № 149-МИ от 06.11.2019 на Общинска избирателна комисия М. и същата е положила клетва на 11.11.2019 година. С Решение № 2 по Протокол № 1 от проведено заседание на Общински съвет М. на 11.11.2019 г., Татяна Спасова е избрана за председател на Общински съвет М. 
От данните вписани в регистър НБД „Население“ се установи, че Татяна Спасова и лицето Л.Г. са вписани на един и същи постоянен адрес: ******, ул. „******“ № ***, ет. **, ап. ***, като Спасова е вписана от 11.11.2010 г. на този адрес, а Л. Г. от 26.02.2021 г.   
Видно от справка в Търговски регистър и регистър на ЮЛНЦ се установи, че В. Й. е собственик на ЕТ „******“ с ЕИК ******, а от направената в регистър НБД „Население“ справка за родственост на същата се установи, че Л. Г. е неин син. 
С докладна записка вх. № 53-00-67/15.03.2018 г. до кмета на Община М. и в копие до председателя на Общински съвет М., В. Й. – управител на ЕТ „*******“ заявява желанието си за закупуване на две съседни помещения – публична общинска собственост, находящи се в масивна сграда – автоспирка на с. С. Същата посочва, че на 15.01.2018 г. между Община М. и ЕТ „*******“ е сключен договор за наем на общинско имущество за ввременно ползване на две съседни помещения с обща площ 54,60 кв.м., находящи се в масивна сграда – автоспирка /цялата с площ 96,00 кв.м./ - публична общинска собственост, в кв. 79 по плана на с. С., за търговски цели, чрез конкурс при условията на Наредба № 5 и за срок от 10 години. 
Във връзка с постъпилата в общината докладна записка от ЕТ „*******“, старши специалист ЗП при Община М. изразява в становище до кмета на общината с рег. № Z-47/19.03.2018 г., че за да бъде продаден имота е необходимо да има решение от Общинския съвет за смяна на собствеността от публична общинска в частна общинска собственост, след което да се състави нов Акт за общинска собственост и да се внесе на заседание на общинския съвет за изготвяне на експертна оценка. На изготвеното становище е записана резолюция с дата 20.03.2018 г. на секретаря на общината да се изготви доклад и проект, да се предприемат действия по смяна на собствеността с цел продажба. 
На 19.07.2019 г. кметът на Община М. – В. К. е внесъл в Общински съвет М. със своя Докладна записка с рег. индекс 61-00-139/19.07.2019 г. по описа на община М., предложение за промяна характера на собствеността на общинския имот от публична общинска в частна общинска собственост във връзка с постъпилото искане от В. Й. – управител на ЕТ „*******“ за закупуване на две преходни помещения с обща площ 65,00 кв.м, находящи се в масивна сграда – автоспирка /цялата с площ 96,00 кв.м. по акт за общинска собственост № 118/30.03.1996 г./ - публична общинска собственост, в кв. 79 по плана на с. С. Посочва се, че към настоящия момент тези две помещения от автоспирката са самостоятелно обособени и се ползват като търговски обект. От близо двадесет години са престанали за се ползват по предназначението, за което първоначално са предвидени.  В мотивите изложени в докладната се сочи, че искането на г-жа Й. е поради наложителни ремонтни дейности на помещенията, които те ползват като наематели /за хранителен магазин и кафе-аперитив вече шеста година. Общината не разполага със средства за основно укрепване на покрива и с оглед запазване на сградата и проявен интерес за закупуване на помещенията е целесъобразно същите да бъдат продадени. На основание чл. 21, ал. 1, т. 8 от ЗМСМА, чл. 6, ал. 1 от ЗОС и чл. 2, ал. 2 и ал. 4 от Наредба за реда за придобиване, управление и разпореждане с общинско имущество на територията на община М. /Наредба № 5/, кметът предлага на Общински съвет М. да приеме промяната на характера на собствеността на тези две помещения и да се възложи на кмета на общината да извърши всички последващи законови действия по процедурата.  
С решение № 581 по т. 15 от Протокол № 63 от 26.07.2019 г., Общински съвет М. приема промяната на характера на собствеността от публична общинска в частна общинска  на имота – две самостоятелно обособени помещения с площ 65,00 кв.м., находящи се в едноетажна масивна сграда – автоспирка – публична общинска собственост, с АОС № 118/30.03.1999 г., цялата с площ 96 кв. м. по акт за общинска собственост, а по геодезическо заснемане с площ от 88,00 кв.м., с кад. № 0.1354, находящ се в кв. 79 по плана на с. С., като се възлага на кмета на общината да извърши всички последващи законови действия по процедурата. 
	На проведено на 16.01.2020 г. заседание на Общински съвет М., по т. 8 от Протокол № 8, на основание чл. 21, ал. 1, т. 8 от ЗМСМА, чл. 41, ал. 2 във връзка с чл. 35, ал. 3 от ЗОС, чл. 44, ал. 2 от Наредба № 5, е разгледано внесеното предложение от кмета на Община М. – Валя Берчева относно изготвяне на експертна оценка на този имот с цел неговата продажба. Видно от записаното в Протокол № 8 от 16.01.2020 г., при разглеждането на предложението по т. 8 от дневния ред, Татяна Спасова се е позовала на т. 17, ал. 4 от Правилник за организацията и дейността на общинския съвет, неговите комисии и взаимодействието му с общинската администрация /ПОДОСНКВОА/ и е напуснала залата. Заседанието се водело от заместник-председателя на общинския съвет. Предложението е прието с Решение № 91 от 25.06.2020 г., с 12 гласа „за“, като видно от протокола с поименното гласуване Татяна Спасова не е сред общинските съветници, упражнили вота си. С решението на общинския съвет е възложено на кмета на общината да поръча изготвянето на експертна оценка за имота в с. С. от оценител на имоти.    
С Доклад от 23.07.2020 г. инж. Д. изготвя окончателно становище за пазарна стойност на обекта: едноетажна масивна сграда с предназначение друг вид обществена сграда със застроена площ 65,00 кв.м., построена в имот с кадастрален номер 0.1354 по кад.план на с. С., община М.
  Кметът на община М. Валя Берчева с докладна записка вх. № 194/23.07.2020 г. по описа на Общински съвет М. във връзка с решение № 91 от 25.06.2020 г. на Общински съвет М. внася предложение за одобряване на експертната оценка /на стойност 6 900 лв./ и откриване на процедура за продажбата на имота в с. С..  
Видно от Протокол № 10  от проведено на 30.07.2020 г. заседание на Общински съвет М., по т. 4 от Дневния ред с 12 гласа „за“, „против“ 0 и „въздържали се“ 0, Общински съвет М. приема Решение № 116, с което одобрява изготвената експертна оценка, определила пазарната стойност на имот: едноетажна масивна сграда, кад. № 0.1354.2, с предназначение друг вид обществена сграда, състояща се от две самостоятелни обособени преходни помещения, с обща застроена площ 65,00 кв.м., находяща се в кв. 79, с. С., общ. М., обл. Враца. По т. 2 от решението се възлага на кмета на общината, на основание чл. 35, ал. 1 от Закона за общинската собственост да се открие процедура за продажба на имота, чрез провеждане на публично оповестен конкурс, с начална конкурсна цена 6 900 лв. Съгласно записаното в протокола от заседанието на общинския съвет, след гласуването по т. 4 от дневния ред, г-жа Спасова се явила в залата и е продължила с воденето на заседанието.
Със заповед № РД11-486 от 14.08.2020 г. на основание чл. 44, ал. 2 от ЗМСМА, чл. 69, ал. 1 от Наредба № 5 на Общински съвет М. и във връзка с Решение № 116/30.07.2020 г. по Протокол № 10 от същата дата, кметът на общината Валя Берчева определя комисия, която да разработи условията за конкурсната документация за публично оповестен конкурс за продажба на двете самостоятелно обособени помещения в с. С.. 
 На основание чл. 44, ал. 2 от ЗМСМА, чл. 35, ал. 1 от ЗОС, чл. 70 от Наредба № 5, Решение № 10/30.07.2020 г. по Протокол № 10/30.07.2020 г. на Общински съвет М., кметът на общината Берчева издава заповед № РД11-665 от 01.12.2020 г. за откриване на процедура по провеждане на публично оповестен конкурс за продажба на двете самостоятелно обособени помещения, с обща площ 65,00 кв.м., находящи се в едноетажна масивна сграда, с кад. № 0.1354.2 – частна общинска собственост, в кв. 79 по плана на с. С. Част от определените конкурсни условия са: най-висока предложена продажна цена над началната конкурсна цена от 6 900 лв. и депозит за участие в размер на 10% от началната конкурсна цена, която се внася до 17.12.2020 г. /крайния срок за закупуване на документацията/ по сметката на общината. 
Видно от доклад от 18.12.2020 г. на комисията, назначената със заповед № РД11-665/01.12.2020 г. на кмета на общината, конкурса се е провел в сградата на общинска администрация М. и за участие в конкурса са подадени две заявления: участник № 1 ЕТ „*******“, с представител на конкурса Л. Г., с нотариално заверено пълномощно с рег. № 118/16.07.2020 г. и № 2 „*******“ ЕООД с управител Х. Г., представител на конкурса. При разглеждането на документите на участник № 2 комисията констатира, че не е представен документ за внесен депозит за участие, което е основание за недопускане до по-нататъшно участие в конкурса. Комисията е посочила за крайна комплексна оценка на участник № 1 - 100 т. и е предложила на основание чл. 76 от Наредба № 5 на Общински съвет М. да се издаде заповед от кмета на община М. за обявяване на спечелилия конкурса – участника ЕТ „*******“ при продажна цена за имота от 10 000лв. Със Заповед № РД11-709/22.12.2020 г., кметът на община М. – Берчева, обявява спечелилия участник конкурса - ЕТ „*******“, като разпорежда след влизане в сила на заповедта и внасяне на продажната цена и данъка за придобиване на имущество по сметката на община М., да се сключи договор за покупко-продажба. 
На 07.01.2021 г. е сключен договора за покупко-продажбата на недвижимия имот между кмета на община М. - Валя Берчева и главния счетоводител на общината от една страна за „продавач“ и ЕТ „*******“ с управител В. Й. – „купувач“. 

Валя Берчева е избрана за кмет на община М. за мандат 2019-2023 г., съгласно Решение № 146-МИ от 04.11.2019 г. на Общинска избирателна комисия град М. и е встъпила в длъжност като кмет на общината на 11.11.2019 г., видно от представения клетвен лист.
От направената справка в регистър НБД „Население“ за родственост се установи, че М. Р. е сестра на бащата на Валя Берчева – леля на последната.
 На 17.01.2020 г. с Трудов договор № 6 от 17.01.2020 г. сключен между заместник кмета на община М. – Ц.В. от една страна, нар. „работодател“ и от друга, М.Р. – „служител“, Р. е назначена на работа на длъжност „домакин на училищен стол на ОУ “*******“ гр. М.“, считано от 20.01.2020 г. със срок на изпитване 6 месеца /до 19.07.2020 г. вкл./. 
На 18.03.2020 г. на основание чл. 119 от КТ във връзка с чл. 70 от КТ е сключено Допълнително споразумение №113/18.03.2020 г. към Трудов договор № 6/17.01.2020 г. между община М., представлявана от заместник-кмета на общината Ц.В. и М.Р. за назначаване на последната от длъжност „домакин на училищен стол на ОУ „*******“ гр. М.“ на длъжност: „Организатор Домашен социален патронаж“ за срок от 6 месеца, считано от 19.03.2020 г. до 18.09.2020 г. вкл. 
С допълнително споразумение № 216/21.09.2020 г. към Трудов договор № 6 от 17.01.2020 г. на основание чл. 119 във връзка с чл. 67, ал. 1, т. 1 от Кодекса на труда, заместник кмета на община М. – Ц. В. - „работодател“ назначава М. Р. – служител на длъжност „Организатор домашен социален патронаж“ при община М., за неопределено време, считано от 19.09.2020 г. Видно от положените подписи, работодателят – заместник кмета е подписан със запетая. 

Въз основа на така изяснената фактическа обстановка, Комисията установи следното от правна страна:
За да е осъществен конфликт на интереси по смисъла на чл. 52 - 54 от ЗПКОНПИ, следва да са налице три кумулативно изискуеми предпоставки: лице, заемащо публична длъжност, респективно лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по – ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на §1, т. 15 от ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност.
Като общински съветник и Председател на Общински съвет М., Татяна Спасова е лице, заемащо висша публична длъжност по смисъла на чл. 6, ал. 1, т. 32 от ЗПКОНПИ и компетентна да се произнесе относно наличието или липсата на конфликт на интереси по отношение на същата е КПКОНПИ.
		Общинският съвет е орган на местното самоуправление и се избира от населението на общината при условия и по ред, определени от Закона за местното самоуправление и местната администрация (ЗМСМА). Съгласно разпоредбата на чл. 21, ал. 1, т. 8 от ЗМСМА, общинският съвет приема решения за придобиване, управление и разпореждане с общинско имущество и определя конкретните правомощия на кмета на общината. На основание чл. 33, ал. 1, т. 3 от ЗМСМА, общинският съветник има право да участва в обсъждането и решаването на всички въпроси от компетентността на съвета. 
На основание чл. 6, ал. 1 от Закона за общинската собственост /ЗОС/, имотите - публична общинска собственост, които са престанали да имат предназначението по чл. 3, ал. 2 (за изпълнение на функциите на органите на местното самоуправление и местната администрация или за трайно задоволяване на обществени потребности), се обявяват от общинския съвет за частна общинска собственост. 
Съгласно чл. 44, ал. 1 и ал. 2 от Наредба № 5 за реда на придобиване, управление и разпореждане с общинско имущество, разпоредителните сделки с нежилищни имоти и вещни права - частна общинска собственост, се извършва въз основа на пазарни оценки, които са одобрени от общинския съвет и не могат да бъдат по-ниски от данъчните оценки. Пазарната оценка се изготвя от независим лицензиран експерт. Изготвянето на пазарна оценка се възлага от кмета на общината, или определен от него заместник-кмет, след решението на общинския съвет за съответната разпоредителна сделка.
Началните цени на основание чл. 41, ал. 2 от ЗОС при провеждане на търгове или конкурси за разпореждане с имоти или с вещни права върху имоти - общинска собственост, не могат да бъдат по-ниски от цените, определени от общинския съвет. Съгласно чл. 35, ал. 1 от с.з., продажба на имоти - частна общинска собственост, се извършва след решение на общинския съвет от кмета на общината чрез публичен търг или публично оповестен конкурс. Въз основа на резултатите от търга или конкурса, кметът на общината издава заповед и сключва договор. 
Съгласно чл. 17, ал. 4 от Правилник за организацията и дейността на общинския съвет, неговите комисии и взаимодействието му с общинската администрация мандат 2019 – 2023 г., председателят не може да участва при вземане на решения, които се отнасят до негови лични и/или имуществени интереси, или до интереси на съпруг и роднини по права линия и по съребрена линия до четвърта степен, включително и по сватовство, до втора степен включително. В този случай заседанието се ръководи от заместник-председател или общински съветник, избран с мнозинство повече от половината от присъстващите съветници (обикновено мнозинство). 
Свързаността създава риск в случаите, при които лицето, заемащо висша публична длъжност упражнява правомощия или изпълнява задължения по служба повлияно от частен интерес. От значение за установяване или не установяване конфликт на интереси е конкретно поведение на лицето, заемащо висша публична длъжност при изпълнение на правомощията му по служба, както и дали това поведение е в частен интерес - негов или на свързано с него лице.
От събраните по преписката доказателства не се установи да има сключен граждански брак между Татяна Спасова и Л. Г., което от своя страна обуславя липсата на свързаност помежду им по смисъла на §1, т.15, буква „а“ от ДР на ЗПКОНПИ. Установи се, че общинският съветник и председател на Общински съвет М. – Татяна Спасова и синът на едноличния търговец В.Й. с ЕТ „******“ – Л.Г., са регистрирани на един и същи постоянен адрес – Татяна Спасова е регистрирана от 11.11.2010 г., а Г. от 26.02.2021 г., което обстоятелство изключва и наличието на „фактическо съжителство на съпружески начала“ по между им по смисъла на § 1, т. 18 от ДР на ЗПКОНПИ, което да е продължило повече от две години. От друга страна дори и да беше налице „фактическо съжителство на съпружески начала“ между лицето, заемащо висша публична длъжност – Татяна Спасова и Л. Г., това обстоятелство не обуславя свързаност по смисъла на §1, т. 15, буква „а“ от ДР на ЗПКОНПИ между Татяна Спасова, в качеството й на общински съветник и председател на общински съвет М. и В. Й. - майката на Г., тъй като не съществува законова правна норма, приравняваща родителите на лица, живеещи на съпружески начала с роднини по сватовство.  
По отношение на проведеното заседание на 25.06.2020 г. на Общински съвет М. и приетото Решение № 91 по Протокол 8 от 25.06.2020 г. във връзка с изготвяне на експертна оценка за имот в с. С. по предложение на кмета на община М. в хода на производството се установи, че Татяна Спасова, в качеството си на общински съветник и председател на Общински съвет М. не е участвала в гласуването и е напуснала залата. 
При приемането на Решение № 116 по Протокол № 10 от проведено на 30.07.2020 г. заседание на Общински съвет М. във връзка с одобряване на експертна оценка и откриване на процедура за продажба на имот се установи, че Татяна Спасова, в качеството си на общински съветник и председател на Общински съвет М. е дала думата на заместник-председателя на Общинския съвет и е напуснала залата, като видно от представения Протокол № 10 от 30.07.2020 г., Спасова не е участвала в гласуването за приемането му. 
От гореизложеното следва извода, че Татяна Спасова, като общински съветник и председател на Общински съвет М., не е упражнила правомощия по служба във връзка с гласуването на Решение № 91 по Протокол 8 на проведено заседание на 25.06.2020 г. и на Решение № 116 по Протокол № 10 на проведено заседание на 30.07.2020 г. на Общински съвет М. 

Като кмет на Община М., Валя Берчева е лице, заемащо висша публична длъжност по смисъла на чл. 6, ал. 1, т. 32 от ЗПКОНПИ и компетентна да се произнесе относно наличието или липсата на конфликт на интереси по отношение на същата е КПКОНПИ.
Видно от направената справка в регистър НБД „Население“, Валя Берчева и М. Р. са племенница и леля, което обуславя извода, че те са свързани лица, по смисъла на § 1, т. 15, б.“а“ от ДР на ЗПКОНПИ.
		От събраните по преписката доказателства се установи, че Валя Берчева, в качеството си на кмет на Община М. не е упражнила правомощия във връзка със сключването на Трудов договор № 6 от 17.01.2020 г., Допълнителни споразумения №113/18.03.2020 г. и № 216/21.09.2020 г. към Трудов договор № 6 от 17.01.2020 г. между община М. и М.Р. – свързано с нея лице по смисъла на § 1, т. 15, буква „а“ от ДР на ЗПКОНПИ, тъй като същите са сключени от заместник-кмета на общината за „работодател“ – Ц. В., а не от Валя Берчева.
		Предвид изложеното, се налага извода, че липсват упражнени правомощия по служба от Валя Берчева, в качеството й на кмет на Община М. и лице, заемащо висша публична длъжност при сключване на Трудов договор № 6 от 17.01.2020 г., Допълнителни споразумения №113/18.03.2020 г. и № 216/21.09.2020 г. към Трудов договор № 6 от 17.01.2020 г. между община М. и М. Р.
Липсата на упражнени правомощия по служба, както и на който и да е елемент от фактическия състав на конфликта на интереси, обуславя извод за невъзможност за нарушаване на забраните по Глава Осма от ЗПКОНПИ, които представляват негова проявна форма и за липсата на конфликт на интереси по смисъла на чл.52 от ЗПКОНПИ.
Предвид изложеното, Комисията за противодействие на корупцията и за отнемане на незаконно придобитото имущество, на основание чл. 74, ал.1 и ал.2 от ЗПКОНПИ,

РЕШИ:

НЕ УСТАНОВЯВА конфликт на интереси по отношение на Татяна Спасова, ЕГН ***********, общински съветник и председател на Общински съвет М. и в това й качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с гласуването на Решение № 91 по Протокол № 8 на проведено заседание на 25.06.2020 г. и на Решение № 116 по Протокол № 10 от проведено заседание на 30.07.2020 г. на Общински съвет М., поради липса на упражнени правомощия по служба.
		НЕ УСТАНОВЯВА конфликт на интереси по отношение на Валя Берчева, ЕГН *************, кмет на Община М. и в това й качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка със сключването на Трудов договор № 6 от 17.01.2020 г., Допълнително споразумение № 113/18.03.2020 г. и № Допълнително споразумение № 216/21.09.2020 г. към Трудов договор № 6 от 17.01.2020 г. между община М. и М. Р. – свързаното с Валя Т. лице по смисъла на § 1, т. 15, буква „а“ от ДР на ЗПКОНПИ, поради липса на упражнени правомощия по служба. 
Препис от решението да се изпрати на Окръжна прокуратура В., с оглед преценка за реализиране на правомощията й по чл. 76, ал. 2 от ЗПКОНПИ.
	Препис от решението да се изпрати на Татяна Спасова, ЕГН *************, общински съветник и председател на Общински съвет М. и на Валя Берчева, ЕГН **************, кмета на община М., на основание чл. 75, т. 1 от ЗПКОНПИ.

